Ron Clements

Ronald Francis «Ron» Clements (født 25. april 1953) er en amerikansk regissør og produsent av animasjonsfilmer. Han jobber sammen med John Musker.

Liv og karriere 

Clements ble født i Sioux City i Iowa i USA, som sønn av Gertrude og Joseph Clements.

Clements begynte som animatør hos Hanna-Barbera, før han fikk plass hos Disneys «Talent Development Program». Etter dette jobbet han for animatøren Frank Thomas, ansvarlig animatør i klassiske Disney-filmer som Peter Pan (1953), Lady og Landstrykeren (1955) og Aristokattene (1970).

Clements filmdebuterte som figuranimatør på Bernard og Bianca og Peter og dragen (begge 1977). I 1981 jobbet han som ansvarlig aninmatør på Todd og Copper: To gode venner, hvor også hans fremtidige partner John Musker jobbet som figuranimatør. Begge jobbet så med Taran og Den sorte gryte. I 1986 debuterte Clements som regissør sammen med Musker og to andre, på filmen Mesterdetektiven Basil Mus. Historien var basert på en kortfilm Clements hadde lagd før han begynte i Disney.

Clements og Musker skrev og regisserte Den lille havfruen i 1989. Filmen ble en stor suksess, og regnes som filmen som fikk en noe skakkjørt Disneyskute på rett kjøl igjen. Parets neste film var Aladdin 1992, som de skrev, regisserte og produserte. Denne filmen ble enda mer populær enn Den lille havfrue.

De fulgte opp med Herkules i 1997 og Sjørøverplaneten i 2002. Selv om de fikk relativt gode kritikker, kunne ikke disse filmene måle seg med deres to foregående kommersielt.

Deres foreløpige siste film er Prinsessen og frosken fra 2009, Disneys første 2-D film siden 2004. Filmen er i samme And som Aladdin og Den lille havfrue, med musikk av Randy Newman.

Filmografi 
 Bernard og Bianca (1977) (figuranimatør)
 Peter og dragen (1977) (figuranimatør)
 Todd og Copper: To gode venner (1981) (ansvarlig animatør) 
 Taran og Den sorte gryte (1985) (historie animatør)
 Mesterdetektiven Basil Mus (1986) (manusforfatter, regissør)
 Den lille havfruen (1989) (manusforfatter, regissør)
 Aladdin (1992) (manusforfatter, regissør, produsent)
 Herkules (1997) (manusforfatter, regissør, produsent)
 Sjørøverplaneten (2002) (manusforfatter, regissør, produsent)
 Prinsessen og frosken (2009) (manusforfatter, regissør)
 Vaiana (2016) (regissør)

Referanser

Eksterne lenker 
 

Personer fra Sioux City
Animatører fra USA
Regissører fra USA
Filmprodusenter fra USA
Manusforfattere fra USA
Filmregissører fra USA